## Odluka o sudjelovanju Republike Hrvatske u općem povećanju kapitala Inter-američke banke za razvoj i dopuni sredstava Fonda za posebne operacije Inter-američke banke za razvoj

### NN 16/2011 (4.2.2011.), Odluka o sudjelovanju Republike Hrvatske u općem povećanju kapitala Inter-američke banke za razvoj i dopuni sredstava Fonda za posebne operacije Inter-američke banke za razvoj

VLADA REPUBLIKE HRVATSKE

299

Na temelju članka 8. Zakona o prihvaćanju članstva Republike Hrvatske u Inter-američkoj banci za razvoj (»Narodne novine«, broj 94/93), te članka II. i članka IV. Sporazuma o osnivanju Inter-američke banke za razvoj (»Narodne novine – Međunarodni ugovori«, broj 14/93), Vlada Republike Hrvatske je na sjednici održanoj 27. siječnja 2011. godine donijela

ODLUKU

O SUDJELOVANJU REPUBLIKE HRVATSKE U OPĆEM POVEĆANJU KAPITALA INTER-AMERIČKE BANKE ZA RAZVOJ I DOPUNI SREDSTAVA FONDA ZA POSEBNE OPERACIJE INTER-AMERIČKE BANKE ZA RAZVOJ

I.

Prihvaća se sudjelovanje Republike Hrvatske u devetom općem povećanju kapitala i dopuni sredstava Fonda za posebne operacije Inter-američke banke za razvoj (u daljnjem tekstu: IDB) na temelju Rezolucije Odbora guvernera IDB-a br. AG-7/10, usvojene 21. srpnja 2010. godine, kojom se prihvaća Izvješće o devetom povećanju kapitala Inter-američke banke za razvoj (u daljnjem tekstu: Izviješće).

Izvješće je dokument u kojem su izneseni tehnički detalji i pravne procedure za provedbu općeg povećanja redovnoga kapitala IDB-a i dopunu sredstava Fonda za posebne operacije IDB-a. Povećanje redovnoga kapitala IDB-a iznosi 70 milijarda USD, od čega će biti uplaćeno 1,7 milijarda USD (2,43%), a ostatak (97,57%, odnosno 68,3 milijarda USD) će činiti kapital na poziv. Dopuna sredstava Fonda za posebne operacije iznosi 479 milijuna USD, a ovim doprinosom se otpisuje dug Haitija te se osiguravaju dodatna sredstava za redovno poslovanje Fonda.

II.

U sklopu općeg povećanja kapitala IDB-a, Republika Hrvatska ima pravo upisati 70 dionica uplaćenoga kapitala te 2.807 dionica na poziv, čime bi održala svoj udio glasačke snage u IDB-u od 0,050%. Ovim nastaje izravna financijskih obveza, u iznosu od 844.440 USD za upis uplaćenog kapitala te potencijalna financijska obveza od 33.862.055 USD za upis kapitala na poziv.

U sklopu dopune sredstava Fonda za posebne operacije IDB-a, Republika Hrvatska ima pravo na doprinos razmjerno svojem udjelu od 0,06% u ukupnim sredstvima Fonda. Izravna financijska obveza za Republiku Hrvatsku iznosi 312.975 USD, plativo kroz pet godišnjih rata.

III.

Plaćanje novih dionica uplaćenoga kapitala u sklopu povećanja kapitala IDB-a izvršit će se kroz pet jednakih godišnjih rata, s datumom efektivnosti 31. listopada, počevši od 2011. i zaključno s 2015. godinom. Za Republiku Hrvatsku godišnja rata za uplaćeni kapital iznosi 168.888 USD.

Za dopunu sredstava Fonda za posebne operacije IDB-a, doprinos Republike Hrvatske izvršit će se kroz pet jednakih godišnjih rata, u iznosu od 62.595 USD, s rokom efektivnosti 31. listopada, počevši od 2011. i zaključno s 2015. godinom.

IV.

Sredstva potrebna za podmirenje obveza na temelju općeg povećanja kapitala IDB-a i dopune sredstava Fonda za posebne operacije, u 2011., 2012. i 2013. godini osigurana su u Državnom proračunu Republike Hrvatske za 2011. godinu i projekcijama za 2012. i 2013. godinu, na pozicijama Ministarstva financija. Sredstva potrebna za podmirenje obveza na temelju općeg povećanja kapitala IDB-a i dopune sredstava Fonda za posebne operacije u 2014. i 2015. godini će se također planirati na pozicijama Ministarstva financija u okviru limita ukupnih rashoda koje Vlada Republike Hrvatske utvrđuje smjernicama ekonomske i fiskalne politike za pojedina trogodišnja razdoblja.

V.

Zadužuje se Ministarstvo financija da, u ime i za račun Republike Hrvatske, izvrši navedene obveze iz točaka III. i IV. ove Odluke.

VI.

Ovlašćuje se guvernerka Republike Hrvatske u IDB-u, mr. sc. Martina Dalić, ministrica financija, da u odgovarajućem obliku, dostavi IDB-u sve potrebne dokumente za sudjelovanje Republike Hrvatske u općem povećanju kapitala i dopuni sredstava Fonda za posebne operacije temeljem Rezolucije iz točke I. ove Odluke.

VII.

Ova Odluka stupa na snagu osmoga dana od dana objave u »Narodnim novinama«.

Klasa: 450-02/10-02/06

Urbroj: 5030120-11-1

Zagreb, 27. siječnja 2011.

Predsjednica
Jadranka Kosor, dipl. iur., v. r.

Odluka, NN 16/2011-299